Unionin yleisen tuomioistuimen määräys (kahdeksas jaosto) 17.12.2020 – Wagenknecht vastaan komissio

(asia T-350/20)

(Laiminlyöntikanne – Unionin taloudellisten etujen suojaaminen – Petosten torjunta – Komission jäsenten kollegion ja sen puheenjohtajan kokoukset Tšekin tasavallan edustajan kanssa – Monivuotinen rahoituskehys 2021–2027 – Varainhoitoasetus – Suorat maksut maanviljelijöille unionin talousarviosta – Tšekin tasavallan pääministerin väitetty eturistiriita – Komission väitetty toimimatta jättäminen – Työjärjestyksen 130 artiklan 1 kohta – Oikeussuojan tarve – Asiavaltuus – Komission kannan määrittely – Tutkimatta jättäminen)

1. Euroopan unionin toimielimet – Yleisön oikeus tutustua asiakirjoihin – Asetus N:o 1049/2001 – Poikkeukset oikeudesta tutustua asiakirjoihin – Oikeudellisen neuvonannon suoja – Ylivoimainen yleinen etu, joka oikeuttaa asiakirjojen sisältämien tietojen ilmaisemisen – Todistustaakka – Unionin toimielinten oikeudellisten yksiköiden lausuntojen esittäminen unionin yleisessä tuomioistuimessa – Edellytykset (Euroopan parlamentin ja neuvoston asetuksen N:o 1049/2001 4 artiklan 2 kohta) (ks. 16–24 kohta)

2. Laiminlyöntikanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Euroopan komissio ei ole antanut sitovia toimenpiteitä, joiden tarkoituksena on ennaltaehkäistä jäsenvaltion pääministerin väitetty eturistiriita tai käsitellä sitä – Kyseessä olevan jäsenvaltion senaatin jäsenen nostama kanne – Toimi ei koske kantajaa suoraan tai erikseen – Tutkimatta jättäminen (SEUT 265 artiklan kolmas kohta) (ks. 29–31 kohta)

3. Laiminlyöntikanne – SEUT 265 artiklan toisessa kohdassa tarkoitettu kannan määrittely ennen kanteen nostamista – Käsite – Toimielin kieltäytyy antamasta ratkaisua saatuaan kehotuksen toimia – Kuuluminen käsitteen soveltamisalaan (SEUT 265 artiklan toinen kohta) (ks. 32–35 kohta)

Aihe

SEUT 265 artiklaan perustuva vaatimus, jossa vaaditaan toteamaan, että komissio on lainvastaisesti jättänyt toimimatta kantajan vaatimuksesta hyväksyäkseen SEUT 325 artiklan 1 kohdan ja SEUT 319 artiklan 3 kohdan sekä unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18.7.2018 annetun Euroopan parlamentin ja neuvoston asetuksen (EU, Euratom) 2018/1046 (EUVL 2018, L 193, s. 1) 61 artiklan 1 kohdan nojalla sitovia ja ennaltaehkäiseviä toimenpiteitä, joiden tarkoituksena on ennaltaehkäistä Tšekin tasavallan pääministerin Andrej Babišin väitetty eturistiriita tai käsitellä sitä, muun muassa yhtäältä estämällä se, että komission jäsenet ja erityisesti sen puheenjohtaja tapaavat Babišin ja keskustelevat hänen kanssaan Euroopan unionin monivuotiseen rahoituskehykseen ajanjaksolla 2021–2027 ja unionin talousarvioon yleisesti liittyvistä kysymyksistä, ja toisaalta hyväksymällä toimenpiteet, joiden tarkoituksena on lopettaa unionin talousarviosta maksetut suorat maataloustuet tietyille yhtiöille, joissa Babišilla on määräysvalta ja joiden tosiasiallinen omistaja hän on.

Ratkaisu

1) Liitteenä A.9 esitetty asiakirja ja kannekirjelmän ne osat, joissa viitataan kyseisen asiakirjan sisältöön, on jätettävä huomiotta.

2) Kanne jätetään tutkimatta.